กิมเอ็งมองดัชนีหุ้นปีนี้มีลุ้นแตะ 900 จุด
กิมเอ็งเชื่อดัชนีหุ้นปีนี้แตะ900จุดหลังนโยบายกระตุ้นเศรษฐกิจทั่วโลกส่งผลดีต่อภาวะลงทุน
15 ก.พ. 2553

กิมเอ็งเชื่อดัชนีหุ้นปีนี้แตะ900จุดหลังนโยบายกระตุ้นเศรษฐกิจทั่วโลกส่งผลดีต่อภาวะลงทุน
นายมนตรี  ศรไพศาล  ประธานเจ้าหน้าที่บริหาร บริษัทหลักทรัพย์ กิมเอ็ง(ประเทศไทย) หรือKEST เปิดเผยว่า จากนโยบายกระตุ้นเศรษฐกิจทั่วโลกจะส่งผลดีภาวะการลงทุนในหุ้น  และคาดว่าปริมาณการซื้อขาย เฉลี่ยต่อวันอยู่ที่ 1.8- 2หมื่นล้านบาทต่อวัน และดัชนีสิ้นปีมีโอกาสขึ้นไปถึง 900 จุดได้ แต่อยู่บนสมมุติฐานที่ว่าเศรษฐกิจโลกไม่เลวร้ายเกินไปและสถานการณ์ในประเทศคลี่คลายไปในทิศทางที่ดี



มนตรี ศรไพศาล
สำหรับเป้าหมายการทำธุรกิจของกิมเอ็งในปีนี้ตั้งเป้าหมายจะเพิ่มส่วนแบ่งการตลาดธุรกิจนายหน้าค้าหุ้น12.5% จาก 10.68%เมื่อปีที่ผ่านมา เพื่อรักษาอันดับอันดับ 1 ต่อไป โดยจะยังเน้นการขยายฐานนักลงทุนใน 2 กลุ่มใหญ่ ๆ ได้แก่ กลุ่มลูกค้าทั่วไป ซึ่งเป็นกลุ่มที่มีความสำคัญในการสร้างกำไรให้บริษัทมากขึ้น       และกลุ่มลูกค้ารายใหญ่  ซึ่งยังคงมีการแข่งขันสูงในตลาด
ขณะเดียวกันในปีนี้จะออกใบสำคัญแสดงสิทธิ์อนุพันธ์ (Derivatives Warrants : DW) ซึ่งเป็นสินค้าใหม่ ส่วนธุรกิจด้านวาณิชธนกิจจะเน้นงานขนาดใหญ่มากขึ้น   โดยอยู่ระหว่างนำหุ้นเข้าจดทะเบียนในตลาดหลักทรัพย์ประมาณ 3- 4 ราย   มูลค่าตั้งแต่  500 -10,000 ล้านบาท
นอกจากนี้ ยังมีงานที่ปรึกษาในการออกตราสารประเภทต่าง ๆ อีก  รวมทั้งกองทุนอสังหาริมทรัพย์  ซึ่งอยู่ระหว่างรอจังหวะตลาดที่เหมาะสม   ขณะที่การปล่อยสินเชื่อเพื่อซื้อขายหลักทรัพย์(มาร์จินโลน) ยังคงระมัดระวังความเสี่ยงมากขึ้น และไม่ปล่อยสินเชื่อในหุ้นเก็งกำไรซึ่งยึดถือเป็นนโยบายมาตลอด
พร้อมทั้งมีแผนจะเปิดสาขาเพิ่มอีก   1-2    แห่ง จากปัจจุบันที่มีอยู่ 41  แห่ง  ซึ่งเป็นสาขาในกรุงเทพฯ 23 แห่ง ต่างจังหวัด 17 แห่ง และสำนักงานใหญ่ 1 แห่ง  
ปัจจุบันสัดส่วนลูกค้าของบริษัทเป็นรายย่อยประมาณ 85% สถาบันต่างประเทศ 10-12%  และสถาบันในประเทศ 2-5% โดยมีบัญชีซื้อขายหลักทรัพย์ประมาณ   80,000 บัญชี  เป็นบัญชีที่มียอดซื้อขายสม่ำเสมอประมาณครึ่งหนึ่ง